Harlekintanagar

Harlekintanagar (Chlorochrysa nitidissima) er ein fugl i tanagarfamilien. Arten finst utelukkande i høgder over 900 moh. i Andesfjella i vestlege Colombia.

Skildring 
Harlekintanagar er ein liten sporvefugl på ca. 12 cm. Hannar har gul frampart av hovudet, andlet, skulder og strupe. Nakken og bakhovudet er lys grøn. I kontrast til dette er øyredekkarar  svarte til kastanjefarge ned mot halsen. Venger og hale er grøne, bryst buk og undergump er i blått, med ein svart flekk midt på undersida. Hoer er mattera og manglar gul skulder og svart flekk på undersida. Umodne fuglar av begge kjønn liknar hoer, men er enda mattere.

Slektsnamnet Chlorochrysa refererer til de lys grøne og gule områda av fjørdrakta. Den spesifikke delen av artsnamnet, nitidissima, tyder "svært lys", med tilvising til venleiken i fjørdrakta.

Informasjon om hekkeåtferd og hekkesesong for denne arten er stort sett frå individuelle og isolerte registreringar.  Samla sett tyder desse data at hekkesesongen kan vere frå november til august, eit felles mønster blant tropiske småfuglar.

Utbreiing og habitat 

Harlekintanagaren er endemisk for det indre av dei fuktige alpine skogane i den vestre og den sentrale fjellkjeda av Andes i Colombia. Det finst hovudsakleg i beltet mellom 1300 og 2200 meter over havet. Men nokre rapportar viser dei kan finnast så lågt som 900 moh., spesielt i Cauca-departementet. Det finst observasjonar frå følgjande departement: Cauca, Valle del Cauca, Chocó, Quindío, Risaralda, Caldas, og Antioquia-departementet. Dei ser ut til å føretrekke voksen skog, men har òg vore observert i moden, gjenreist skog og i skogkantar. Dei fleste av dei siste registreringane av arten kjem frå Valle del Cauca-departmentet, der han held til heile året, og er enno ganske vanleg sjølv i små skogsfragment.

Føde 

Denne arten er oftast funne som ein del av fleirartsflokkar i øvre delar av skogkrona. Han søkjer vanlegvis etter insekt på undersida av blada, medan dei klamrar seg til blada med føtene. Dei har òg vorte rapportert å eta moden frukt, hovudsakleg frå slektene Cordia, Miconia, Palicourea og Ficus.

Vernestatus 
Den internasjonale naturvernorganisasjonen (IUCN) har oppført denne arten som sårbar, hovudsakleg på grunn av låg populasjon, i mellom 20 000 og 50 000 individ, og fordi han berre er kjent frå eit fåtal stader. Harlekintanagarar pleidde tidlegare å vere ganske vanlege, men bestanden har minka i heile utbreiingsområdet på grunn av pågåande habitatøydelegging. I dag blir han sett berre svært sjeldan, og då hovudsakleg i fragmentert restskog. Habitatstap og fragmentering er store trugsmål mot arten, ca. 81 % av leveområde har gått tapt hittil.

Kjelder 
Denne artikkelen bygger på «Multicolored Tanager» frå ,  den 5. november 2015.  
  
 Hilty, S. (2011)  Multicolored Tanager (Chlorochrysa nitidissima) In: del Hoyo, J., Elliott, A., Sargatal, J., Christie, D.A. & de Juana, E. (eds.) (2015). Handbook of the Birds of the World Alive. Lynx Edicions, Barcelona. Henta den 5. november 2015 
BirdLife International (2015) Species factsheet: Chlorochrysa nitidissima. Henta frå http://www.birdlife.org den 5. november 2015
Referansar

Bakgrunnsstoff 

Tanagarfamilien
Fuglar endemiske for Colombia